लेकिन मृत्यु को एक अलग तरह से स्वीकार करने वाले अनीश्वरवादी या मार्क्सवादी ही हों, ऐसा नहीं है। बहुत-से ऐसे लोग मिल जाएंगे जिन्होंने अपने जीते जी अपनी मृत्यु के उपरांत विधि-विधानों को अलग तरह से मनाने का अनुरोध किया था। कभी हिन्दी हास्य के शिखर पुरुष रहे काका हाथरसी भी ऐसा ही एक नाम हैं। अपनी रचनाओं से काका जीवन भर पाठकों को हंसाते रहे थे। अपनी मृत्यु से पूर्व उन्होंने घोषणा की थी कि उनकी शव-यात्रा में लोग हंसते-हंसते जाएं। काका हाथरसी के रिश्तेदार और एक अन्य व्यंग्य लेखक एवं कवि डॉ. अशोक चक्रधर ने इस पूरी शव यात्रा का वर्णन बड़े ही रोचक तरीके से अपने संस्मरण में किया है – ‘काका ने वसीयत की थी कि ऊंटगाड़ी पर उनकी अंतिम यात्रा निकाली जाए। उन्होंने यह भी चाहा कि चिता जलते समय भीड़ में कोई व्यक्ति रोए नहीं, बल्कि वहां हास्य कवि सम्मेलन हो और लोग ठहाके लगाते हुए, नाचते-गाते हुए उनकी शव यात्रा में शिरकत करें। बहरहाल, ऐसा ही हुआ जैसा उन्होंने चाहा। काका के घर से श्मशान की दूरी लगभग एक किलोमीटर होगी, लेकिन अंतिम यात्रा हाथरस नगर में पूरे चार घंटे बिताने के बाद अपने गंतव्य तक पहुंच पाई। उस पूरे मार्ग में लोगों का हुजूम दूर तक दिखाई देता था। छज्जों पर, कंगूरों पर, अटारियों पर ढेर सारे बाल-वृद्ध, महिलाएं उनकी ऊंटगाड़ी पर पुष्प-वर्षा कर रहे थे। दृश्य बड़ा ही रोमांचकारी हो जाता था कई बार। फूल फेंकने वालों की श्रद्धांजलि और नीचे उल्लास में रसिया गाते हुए लोग - ‘सुरपुर सिधार गए हमारे काका।’ तिलक, चंदन लगाए हुए विचित्र वेशभूषा बनाए हुए लोग, जिनमें आह्लाद भी ऐसा जिसके मूल में दुःख भरपूर था। मानव जाति के इतिहास में शायद ही ऐसा कभी हुआ हो कि श्मशान भूमि पर जिस व्यक्ति का अंतिम संस्कार करने के लिए लोग आए हैं, वे अग्निदाह के समय ठहाके लगाएं। पूरे दो घंटे एक हास्य कवि सम्मेलन चला, जिसमें हास्य शैली में ही कवियों ने काका को विदाई दी।’